I dag er der fire folkeskoler. Men fra sommeren 2024 kan det være, der kun er én tilbage. Sådan ligger landet i Sydthy, for Thisted Kommunes forvaltning har nu spillet ud med en spareplan på folkeskolerne. Minimumssparekravet er ni millioner, og planen har fundet 15,5 millioner. De besparelser vil især ramme den sydlige del af kommunen. Her lægges der op til at skolerne i Vestervig, Koldby og Bedsted skal lukke. - Vi blev ret mundlamme. Vi havde nok ikke set det komme. Vi vidste måske godt, at en af skolerne i Sydthy kunne være i spil, men at de vil lukke alle tre, var en chokmelding, siger Janni Drewsen Neesgaard, der er skolebestyrelsesformand i Bedsted. - Det vildeste, jeg kunne forestillet mig Samme toner lyder fra hendes formandskollega på Koldby Skole, Peter Lund Thomsen. - Det her er nok det mest yderliggående, jeg selv kunne have fantasi til. Det er nok det vildeste, jeg kunne have forestillet mig, siger han. De tre lukningstruede skoler er blandt de mindste i kommunen: Koldby har 95 elever, Bedsted 66, mens Vestervig er den allermindste folkeskole med sine 50 elever. Sydthy holder for Derfor er skolerne relativt dyrere at drive end større skoler. Ved at lukke skolerne i Sydthy vil kommunen kunne spare 12,6 millioner kroner. Det oplyser direktør for børn og unge i Thisted Kommune, Lars Sloth. Samlet set sparer den plan, der er lagt ud til diskussion, 20 millioner kroner på skoler i Thisted Kommune. Heraf skal cirka fem millioner kroner investeres i buskørsel, så man sparer 15,5 millioner alt i alt. Store skoleændringer i Thisted Kommune Med sine 12,6 million i besparelse holder Sydthy altså for, mens besparelserne er mindre i resten af kommunen. - Det er ikke i orden. - Det bliver en ond spiral, hvis de lukker skolerne. Politikerne snakker om at have gang i hele kommunen, så er det en dårlig ide at skære så hårdt herude, siger Peter Lund Thomsen. Nord bliver også ramt I alt lægger planen op til, der skal lukkes fem skolesteder. De to andre steder er i den nordlige del af Thisted Kommune. Her foreslår forvaltningen, skoleafdelingerne i Vesløs og Østerild skal lukke. - Det er en katastrofe. Det er der slet ingen tvivl om, siger Line Røjbæk Lundbak. Hun er formand for de tre skoleafdelinger, der til sammen udgør Hannæs-Østerild Skole. Nu risikerer de tre afdelinger at blive til en. - Det vil få konsekvenser for mange ting i vores lokalsamfund. Taberne er børnene, personalet på skolen og vores landsbyer. Så snart man begynder at lukke skoler, laver man spøgelsesbyer, siger hun. Forvaltningens spareplan skal de kommende uger diskuteres politisk.

Referat:
Flere skoler bliver foreslået lukket i Thisted Kommune – og de tre ligger i den sydlige del af kommunen.